Un cititor al cotidianului nostru a surprins, astăzi, în jurul orei 13.00, un fenomen meteo asemănător unei tornade, în zona satului Tătaru, comuna Bărăganu. Scena a fost filmată cu telefonul mobil, iar filmulețul ne-a fost trimis pe adresa redacției. Georgian Bordei, autorul filmării, ne-a spus că, din poziția în care se afla, nu și-a putut da seama dacă mica tornadă a provocat sau nu pagube materiale. Din câte se pare, totul este în regulă în zonă, aspect confirmat de altfel și de viceprimarul comunei Bărăganu, Mihai Preda, care ne-a spus că nu are cunoștință să se fi produs vreun fenomen meteo periculos cu urmări grave în zonă.

E posibil, așadar, ca tornada filmată în stadiu incipient de cititorul nostru să se fi risipit înainte de a fi atins dimensiunile sau forța celei care, pe 30 aprilie, a devastat totul în cale, în zona localității Drajna din județul Călărași. Din păcate, specialiștii atrag atenția că, pe fondul schimbărilor climatice din ultima perioadă, tornadele ar putea deveni un fenomen tot mai des întâlnit pe teritoriul țării noastre.